103fm

103fm, אשר הייתה ידועה בעבר כ"רדיו ללא הפסקה", היא תחנת רדיו אזורית בישראל, הנקלטת בעיקר באזור גוש דן והסביבה בתדר שעל שמו נקראת. התחנה הוקמה ב־1995, בגל הראשון של פתיחת תחנות הרדיו האזוריות בישראל. תוכן השידורים בתחנה משלב אקטואליה, סאטירה, הומור, ייעוץ, ספורט, פוליטיקה ועוד. התחנה פועלת בעיקר בפורמט "רדיו מדבר", משדרת תוכניות מלל לאורך רוב ימי השבוע, ומקדישה את סופי השבוע לשידור תוכניות זמר עברי נוסטלגי. בלילות התחנה משדרת שידורים חוזרים של התוכניות ששודרו במהלך אותו היום או השבוע. היא נמצאת בבעלות איש העסקים אלי עזור, שהוא גם בעלי אתר "וואלה" ומו"ל העיתונים "ג'רוזלם פוסט", "מעריב השבוע" ותחנות הרדיו אקו 99FM ו104.5FM רדיו צפון.
היסטוריה
טקסט=הסמליל הקודם של 103FM עד דצמבר 2016|ממוזער|הסמליל הקודם של 103fm עד דצמבר 2016
ממוזער|מיקרופון באולפני תחנת הרדיו 103fm
התחנה הוקמה ב־1995, כחלק כחלק מיישום חוק הרשות השנייה לטלוויזיה ורדיו, שהסדיר את הקמתן של תחנות רדיו אזורי בישראל, המופעלות על ידי בעלי זיכיון, ואינן ממומנות בעזרת אגרת הרדיו והטלוויזיה אלא בדרך מסחרית (מכירת זמן פרסום), תחת פיקוח ציבורי. הקבוצה שזכתה בזיכיון לשידור באזור המרכז כללה את קבוצת "אלון רבוע כחול ישראל" (33%), אלי עזור (24%), חברת "נכסים ייזום ופיתוח (נ.י.פ.)" מקבוצת "נצבא" (23%), אמנון דיק (15%), נסים משעל (4%), ומיכאל קרפין (4%), שהיה גם המנכ"ל הראשון של התחנה. התחנה החלה את שידוריה ב-18 באוקטובר 1995.

בשנים הראשונות לפעילותה פעלה התחנה בהפסד ואף סרבה לשלם תמלוגים ודמי זיכיון, כפי שמחייב אותה חוק הרשות השנייה, כי "המדינה אינה מטפלת בתחנות הפיראטיות ויש ריבוי התחנות האזוריות החוקיות המשדרות באזור המרכז, בניגוד לתכנון המקורי, ו'ערבוב' אזורי הזיכיון - גרמו לאובדן הכנסות גדול". החברה עברה לרווח החל משנת 1999, לאחר שהייתה לתחנה הפופולרית באזור המרכז. בשנת 2000 החלה לשדר גם באינטרנט דרך האתר שלה.

אף על פי שזיכיון התחנה היה ל-8 שנים בלבד, זיכיונות הרדיו האזורי הוארכו ללא מכרז מספר פעמים, וב-2006 חברי הכנסת גלעד ארדן ואמנון כהן אף יזמו הצעת חוק פרטית, להארכת זיכיונות השידור של תחנות הרדיו האזורי ללא מכרז. אך ב-2007 הודיעה הרשות השנייה לטלוויזיה ולרדיו על קיום מכרזים חדשים כנדרש. אולם "רדיו ללא הפסקה" היה היחיד שניגש למכרז הרדיו האזורי בגוש דן, והזיכיון שלה המשיך החל מ-2008.

בשנת 2016 עברה מיתוג מחדש וזנחה את השם "רדיו ללא הפסקה" ועברה למיתוג המבוסס על התדר שלה "103fm".

בפברואר 2017 החלה איילה חסון לשדר תוכנית אקטואליה שבועית בימי חמישי. שנה לאחר מכן הורחבה תוכניתה לרצועה יומית בימים א'-ד', אך במרץ 2020 עזבה את התחנה לחדשות 13.

בשנת 2018 השיקה בוקר שידורים חדש, מתוך מטרה למצב עצמה כתחנת אקטואליה. במסגרת זו הושב לתחנה אראל סג"ל כמגיש תוכנית בוקר יומית. ב־2019 התחילו להגיש זה לצד זה ינון מגל ובן כספית. ב־2020 עלה לאוויר משדר אקטואליה יומי חדש, בהגשת העיתונאים גולן יוכפז (לשעבר מנכ"ל חדשות 10) וענת דוידוב.

מאז 2021 אולפני התחנה, יחד עם תחנת אקו 99FM, ממוקמים ברמת השרון, במתחם ששימש בעבר את חברת בזק. קודם לכן, שכנו האולפנים במשך 20 שנה ברחוב תפוצות ישראל בגבעתיים.
תחנות קשורות
 104.5FM רדיו צפון - בשנת 2000 רכשה "רדיו ללא הפסקה" כ-40% ממניות התחנה. באפריל 2005 רכשה את כל שאר בעלי המניות ומאז היא מחזיקה במלוא הבעלות. עוד קודם, החל מפברואר 2004, אישרה הרשות השנייה להעביר עשר שעות יומיות משידורי "רדיו ללא הפסקה" לרדיו "צפון ללא הפסקה" (כפי שנקרא באותה עת).
 אקו 99FM - בספטמבר 2008 רכשה "רדיו ללא הפסקה" את התחנה, וביולי 2009 זכתה במכרז החדש להפעלת הרדיו האזורי השרון.
שדרים ומנהלים
מנכ"ל התחנה משלהי 2025 הוא אבי כהן. קדמו לו בתפקיד מיכאל קרפין, רפי רוזנפלד, ירון דוידוב, עידו מור, אייל פאר, אור צלקובניק ואיתמר דרוקמן

בין שדרני התחנה: ניסים משעל, נתן זהבי, ינון מגל, אראל סג"ל, אייל ברקוביץ', אבי כץ, גיא פלג, גולן יוכפז, ענת דוידוב, בן כספית, אריה אלדד, ורדה רזיאל ז'קונט, סיון כהן, גדעון רייכר, רון קופמן, ג'ודי שלום ניר מוזס, רבקה מיכאלי, פרופסור רפי קרסו, ד״ר מאיה רוזמן, אלון גל, איריס קול, מעיין אדם, אמנון רגב, מיה זיו-וולף, פנינה בת-צבי, מיכל דליות, ברק סרי, פרלה דנוך ורז שכניק.

בין שדרני התחנה בעבר – דידי הררי, רוני דניאל, אלון בן-דוד, יואב לימור, אילה חסון, יורם שפטל, יורם לס, גבי גזית, ספי עובדיה, מרב מיכאלי, גיא זהר, רינה מצליח, חיים יבין, יוסי סיאס, צחי קומה, שמוליק טיאר, אייל ברקוביץ', אופירה אסייג, עמנואל רוזן, מאיר איינשטיין, שי גולדשטיין, דרור רפאל, לאה לב ושלישיית מה קשור. בין תוכניות העבר – שי ודרור.

התבטאויות לא ראויות של שדרני התחנה
לאורך השנים הטילה הרשות השנייה עונשים וקנסות על 103fm עקב התבטאויות לא ראויות של שדרניה, ואף הוגשה נגדה מספר תביעות דיבה:
 נתן זהבי: בינואר 2004 קנסה הרשות השנייה את התחנה ב-4 דקות פרסום, לאחר שאמר על חבר הכנסת שאול יהלום כי יש לו "ראש עצום ושכל בצמצום". בסוף 2012 קנסה הרשות השנייה את התחנה ב־80 אלף ש"ח עקב ארבעה מקרים של ניבול פה של זהבי. בינואר 2014 נקנסה התחנה בסכום הקנס המרבי, 69.9 אלף ש"ח. זאת, בעקבות התבטאויות בוטות, הכוללות ניבולי פה, של זהבי כלפי ח"כ ישראל אייכלר. ביולי 2022 הושעה זהבי זמנית בעקבות איחוליו לשריפת ערוץ 14 על יושביו. בנובמבר 2022 הושעה זהבי עד להודעה חדשה בעקבות דבריו כי היה שמח לו כמה מנציגי הציבור הדתיים היו "קושרים את התפילין לגרון שלהם ותולים את עצמם". מאוחר יותר ניתנה לו האפשרות להתנצל על דבריו ולשוב לשדר אך הוא סירב והושעה לצמיתות.
 יורם שפטל: המשפטן, שהגיש אחת לשבוע בתחנה, התאפיין לעיתים בסגנון בוטה. באוגוסט 2017 נקנסה התחנה על ידי הרשות השנייה ב־120 אלף ש"ח בגין שש התבטאויות פוגעניות בשנת 2016. חודש אחר כך קיבלה קנס נוסף 10,000 שקל, בעקבות דברי שפטל על הרמטכ"ל גדי איזנקוט: "הרמטכ"ל שלנו, עלוב הנפש, שבכלל לא נראה כמו רמטכ"ל אלא נראה כמו פקידון שמן במחלקת ביוב של איזו עירייה". בנובמבר 2019 הופסקה תוכניתו של שפטל בתחנה לצמיתות.
 ורדה רזיאל-ז'קונט: בשני מקרים הושעתה תוכנית הרדיו שלה. בפברואר 2006, לאחר הליך בדיקה שקיימה הרשות השנייה בעקבות שידור שנערך בנובמבר 2005, עליו נקנסה ב-4 דקות פרסומת, ובו יעצה להורה שבנו הקטן נושך ילדים שלומדים איתו בגן, לנשוך אותו בחזרה, על מנת להמחיש לו את הכאב שהוא גורם. באוקטובר 2013 החליטה הנהלת התחנה על השעיית התוכנית למשך שבועיים, לאחר המלצה שסיפקה למאזינה המעודדת התנסות בריבוי חוויות מיניות כדי להשתחרר מטראומה; באותו מקרה, בעקבות דרישת הרשות השנייה לטלוויזיה ולרדיו, בדצמבר 2012, התנצלה רזיאל-ז'קונט על הייעוץ הפוגעני שנתנה, במסגרתו טענה שאותה מאזינה "מגזימה" בתלונתה על טראומה בעקבות ניסיון של ידיד לכפות את עצמו עליה.
 רון קופמן: הושעה לשבוע לאחר שכינה את שרת הספורט מירי רגב "בורה" ו"טיפשה". בספטמבר 2023 כינה את החרדים "13% מהציבור שהם סרטן בציבוריות". בהמשך, התנצל בשידור.
 יורם לס: בספטמבר 2020 הגיש אלן דרשוביץ תביעת דיבה בסך 4 מיליון שקל נגד יורם לס ורדיו 103FM, לאחר שלס אמר בשידור שדרשוביץ "אנס ילדות יחד עם אפשטיין" ואף "הודה במו פיו". לס התנצל שבועיים אחר כך והקלטת התוכנית נמחקה מאתר התחנה; אך דרשוביץ המשיך עם התביעה, שהסתיימה בהודעת התנצלות ותרומה.
תוכניות רדיו 103fm
260px|ממוזער|שמאל|דידי הררי באולפן התחנה, 2018
חמש בערב
משדר האקטואליה היומי של התחנה, הכולל: עדכונים, פרשנויות, וראיונות; בהגשת אריה אלדד, שי גולדן, יריב אופנהיימר, ליאת רון, דוד ורטהיים, איתן כבל, נטעלי שם טוב ואחרים.
תוכניות ייעוץ
מאז הקמתו משדר הרדיו תוכניות מומחים, אשר עונים לשאלות מאזינים בנושאי הורות, קריירה, תזונה ובריאות. המאמן אלון גל מגיש את תוכניתו מדי שישי ב־08:00, יועצת ההורות מיכל דליות ב־11:00, התזונאית ד"ר מאיה רוזמן ב־12:00 ופרופ' רפי קרסו ב־13:00. כמו כן משדר הרדיו תוכנית לגיל השלישי (בהגשת גדעון רייכר) וכן תוכניות בנושא גישור, קבלה והכוונה רוחנית.
שבת עברית
רצועת "שבת עברית" משודרת בתחנה משנת 1998, ובמסגרתה משודרות הקלאסיקות של הזמר העברי. בניגוד לאופי של התחנה לאורך ימות השבוע, הרצועה מתאפיינת במוזיקה ברצף, ללא הגשה. את מרבית שעות "שבת עברית" עורכים יואב חנני, עורך המוזיקה הראשי של הרדיו, אליהו בן יגאל ודלית עופר, לשעבר מנהלת גלגלצ ועורכת ותיקה בגלי צה"ל. אליהם חוברים עורכים נוספים, בהם אבי קורן, נעמי פולני ועדנה לב.

קישורים חיצוניים



הערות שוליים

קטגוריה:ישראל: תחנות רדיו
קטגוריה:תחנות הרדיו האזורי (ישראל)
קטגוריה:אלון רבוע כחול ישראל